Reaksie op Abrahams se besluit om Zuma te vervolg | Maroela Media
Verskeie politieke partye en organisasies het reageer op Shaun Abrahams, die nasionale direkteur van openbare vervolging, se aankondiging Vrydag dat Zuma wel vervolg sal word.
Abrahams het gesê Zuma sal in die hof moet verskyn en dat daar 'n redelike kans bestaan dat vervolging suksesvol sal wees. Daar is 16 hoofaanklagte oor 783 beweerde voorvalle van korrupsie (2), bedrog (12), geldwassery (1) en rampokkery (1) wat weer teen Zuma ingestel sal word.
Die ANC het gesê hy bevestig sy vertroue in die land se kriminele regstelsel en dat almal gelyk is voor die reg. Die party het Suid-Afrikaners versoek om die Nasionale Vervolgingsgesag (NVG) die geleentheid te bied om sy werk onverhinderd te doen. "Ons laat geld steeds die die reg in ons land dat almal, insluitend comrade Jacob Zuma, onskuldig is tot hulle skuldig bevind word."
Die party het Zuma verlede maand beveel om te bedank, 'n jaar voor sy tweede termyn in die amp tot 'n einde sou kom.
Mmusi Maimane, leier van die DA, het ook die besluit verwelkom. "Dis 'n oorwinning vir ons almal wat oor die jare heen baklei het om seker te maak dat Zuma aanspreeklik gehou word vir sy oortredings. Dit begin nou," het hy gesê.
Maimane het gesê sy party het die aansoek in 2009 hersien, nadat die 783 aanklagte onwettig en ongrondwetlik laat vaar is. "Ons het byna nege jaar lank in die hof baklei en hierdie besluit is geregtigheid vir die besluit om die aanklagte te laat vaar. Nou moet daar geen verdere vertraging wees om met die hofsaak te begin nie," het Maimane bygevoeg. "Die getuies is gereed, die bewyse is sterk en Zuma moet nou sy dag in die hof hê."
Maimane het bygevoeg hy sal die party se regspan opdrag gee om dadelik enige poging deur Zuma, om die saak verder te vertraag, teen te staan. "Ons sal ook baklei om seker te maak dat die publiek nie die koste van Zuma se verdediging moet dra nie, iets wat hulle al die afgelope nege jaar lank doen.
"Toe Shabir Shaik op 7 April 2005 skuldig bevind is op aanklagte van korrupsie en bedrog wat met die wapenooreenkoms verband hou, het regter Squires se uitspraak dit duidelik gemaak dat Zuma ook vervolg moet word en dat die bewyse hiervoor "oortuigend en oorweldigend is".
Die VF Plus het ook Abrahams se aankondiging verwelkom. "Zuma het gesê hy sal graag sy dag in die hof wil hê om sy onskuld te bewys, en nou kry hy die geleentheid om dit te doen," het Pieter Groenewald, leier van die VF Plus, gesê.
"Die besluit van Abrahams om Zuma te vervolg is die regte besluit, maar dit is jammer dat dit nou eers ná byna tien jaar en ná die vermorsing van miljoene rande van belastingbetalers se geld gebeur. In die belang van deursigtigheid en vir die belastingbetalers van Suid-Afrika, word die besluit verwelkom."
Groenewald het gesê die vraag is of die beginsel van deursigtigheid en die belang van die mense van Suid-Afrika waarvan Abrahams melding maak, dan nie veronderstel was om nog altyd te geld nie. "Dit is duidelik dat Abrahams na baie jare nou skielik toegee aan druk en dat dit 'n poging is om homself te red om in sy pos aan te bly."
Die VF Plus is steeds van mening dat Abrahams nie bevoeg en geskik is vir die pos van nasionale direkteur van openbare vervolging nie en dat hy so gou moontlik vervang moet word met 'n bevoegde persoon wat meer waardigheid en integriteit aan die nasionale vervolgingsgesag kan gee.
"Dit was nog altyd die VF Plus se standpunt dat daar 'n smet aan die Suid-Afrikaanse Nasionale Weermag (SANW) kleef weens die beweringe van korrupsie met die wapen-aankopeprogram en die beweringe dat Zuma daarby betrokke was. Hier ontstaan nou ook 'n geleentheid om die mense van Suid-Afrika in te lig dat, indien daar wel korrupsie was, die persone wat daarby betrokke was, aan die pen gaan ry. Dit kan die beeld van die weermag verbeter vir die toekoms."
Die UDM het die aankondiging verwelkom en gesê die opposisie moet geloof word dat hy baklei het om seker te maak dat die voormalige president sy dag in die hof kry. Die party het bygevoeg Zuma moet nou die staatsgeld, wat hy die afgelope jaar aan regskoste spandeer het, terugbetaal. Mnr. Zuma moet gedagvaar word vir die R15 miljoen van belastingbetalers se geld wat hy op regskoste verkwis het."
Die burgerregte-organisasie AfriForum het ook Abrahams se aankondiging verwelkom. Volgens AfriForum sal adv. Gerrie Nel, hoof van AfriForum se privaat vervolgingseenheid, die NVG se optrede moniteer om seker te maak dat die vervolging glad verloop.
Volgens Kallie Kriel, uitvoerende hoof van AfriForum, het Abrahams die besluit geneem dat Zuma vervolg moet word met die wete dat Nel namens AfriForum privaat vervolging teen Zuma sou instel indien die NVG dit nie sou doen nie. Kriel wys daarop dat AfriForum juis 'n privaat vervolgingseenheid onder leiding van Nel tot stand gebring het om druk op die NVG toe te pas om hulle werk te doen. "Ons beskou dus die NVG se besluit om Zuma te vervolg nie net as 'n oorwinning vir AfriForum nie, maar ook vir die beginsel van gelykheid voor die reg," het Kriel bygevoeg.
Ek vertrou dat dié aanklaer iemand van kaliber sal wees in sy veld en integriteit, so ook die regter.
Doen weg met hierdie "comrade" ,, dis so agter , dof en dom, asb ,, dus nou as julle bietjie vooruit wil gaan ….Hoop net al die geld wat terug gegry word , word goed aangewend en beland nie maar net in die volgend soustryn passasiers se sakke nie,,, Maar soos daaie lysie van die ongelukkigste lande ,waarop ons so hoog gesien kan word, Hou ek egter nie my asem op nie,,
Nou sal ons sien vir hoelank gaan die saak nog uitgerek word. Seker langer as n " Bungie jump" se rek. Dit rek al vir hoeveel jaar en hoelank nog